title: Решение (ЕС) 2015/891 на Съвета от 8 юни 2015 година относно позицията, която да бъде заета от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи (бюджетен ред 04 03 01 03)

text:
                  11.6.2015

                  BG

                  Официален вестник на Европейския съюз

                  L 146/9

            РЕШЕНИЕ (ЕС) 2015/891 НА СЪВЕТА
      от 8 юни 2015 година
      относно позицията, която да бъде заета от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи (бюджетен ред 04 03 01 03)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз, и по-специално членове 46 и 48 във връзка с член 218, параграф 9 от него,
      като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство (1), и по-специално член 1, параграф 3 от него,
      като взе предвид предложението на Европейската комисия,
      като има предвид, че:

                  (1)

                  Споразумението за Европейското икономическо пространство (2) („Споразумението за ЕИП“) влезе в сила на 1 януари 1994 г.

                  (2)

                  В съответствие с член 98 от Споразумението за ЕИП Съвместният комитет на ЕИП може да реши да измени, inter alia, Протокол 31 към Споразумението за ЕИП.

                  (3)

                  Протокол 31 към Споразумението за ЕИП съдържа разпоредби относно сътрудничеството в специфични области извън четирите свободи.

                  (4)

                  Целесъобразно е да се продължи сътрудничеството между договарящите се страни по Споразумението за ЕИП, включително сътрудничеството в областта на свободното движение на работници, координацията на системите за социална сигурност и мерки по отношение на мигрантите, включително мигранти от трети държави.

                  (5)

                  Поради това Протокол 31 към Споразумението за ЕИП следва да бъде изменен, за да може това разширено сътрудничество да продължи и след 31 декември 2014 г.

                  (6)

                  Поради това позицията на Съюза в рамките на Съвместния комитет на ЕИП следва да се основава на приложения проект на решение,

            ПРИЕ НАСТОЯЩОТО РЕШЕНИЕ:
      Член 1
      Позицията, която да бъде заета от името на Съюза в рамките на Съвместния комитет на ЕИП във връзка с предложеното изменение на Протокол 31 към Споразумението за ЕИП относно сътрудничеството в специфични области извън четирите свободи, се основава на проекта на решение на Съвместния комитет на ЕИП, приложен към настоящото решение.
      Член 2
      Настоящото решение влиза в сила в деня на приемането му.

         Съставено в Люксембург на 8 юни 2015 година.

               За Съвета

               Председател

            D. REIZNIECE-OZOLA

         (1)  ОВ L 305, 30.11.1994 г., стр. 6.

         (2)  ОВ L 1, 3.1.1994 г., стр. 3.

         ПРОЕКТ НА
         РЕШЕНИЕ НА СЪВМЕСТНИЯ КОМИТЕТ НА ЕИП № …/2015
         от
         за изменение на Протокол 31 към Споразумението за ЕИП относно сътрудничеството в специфични области извън четирите свободи
         СЪВМЕСТНИЯТ КОМИТЕТ НА ЕИП,
         като взе предвид Споразумението за Европейското икономическо пространство („Споразумението за ЕИП“), и по-специално членове 86 и 98 от него,
         като има предвид, че:

                     (1)

                     Целесъобразно е да се разшири сътрудничеството между договарящите се страни по Споразумението за ЕИП и то да включи сътрудничество в областта на свободното движение на работници, координацията на системите за социална сигурност и мерки по отношение на мигрантите, включително мигранти от трети държави.

                     (2)

                     Поради това Протокол 31 към Споразумението за ЕИП следва да се измени, за да се даде възможност това разширено сътрудничество да започне от 1 януари 2015 г.,

               ПРИЕ НАСТОЯЩОТО РЕШЕНИЕ:
         Член 1
         В член 5, параграфи 5 и 13 от Протокол 31 към Споразумението за ЕИП, думите „финансовата 2014 година“ се заменят с думите „финансови години 2014 и 2015“.
         Член 2
         Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП (*).
         Прилага се от 1 януари 2015 г.
         Член 3
         Настоящото решение се публикува в раздела за ЕИП и в притурката за ЕИП към Официален вестник на Европейския съюз.

            Съставено в Брюксел на

                  За Съвместния комитет на ЕИП:

                  Председател

                  Секретари

                  на Съвместния комитет на ЕИП

            (*)  [отбелязани конституционни изисквания.] [С отбелязани конституционни изисквания.]


title: Решение 2012/423/ОВППС на Съвета от 23 юли 2012 година за подкрепа на неразпространението на балистични ракети в рамките на изпълнението на Стратегията на ЕС срещу разпространението на оръжия за масово унищожение и на Обща позиция 2003/805/ОВППС на Съвета

text:
               24.7.2012

               BG

               Официален вестник на Европейския съюз

               L 196/74

         РЕШЕНИЕ 2012/423/ОВППС НА СЪВЕТА
   от 23 юли 2012 година
   за подкрепа на неразпространението на балистични ракети в рамките на изпълнението на Стратегията на ЕС срещу разпространението на оръжия за масово унищожение и на Обща позиция 2003/805/ОВППС на Съвета
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28 и член 31, параграф 1 от него,
   като има предвид, че:

               (1)

               На 12 декември 2003 г. Европейският съвет прие Стратегия на ЕС срещу разпространението на оръжия за масово унищожение ("ОМУ"), глава III от която съдържа списък с мерките, които трябва да се предприемат както в Европейския съюз, така и в трети държави за борба с разпространението на такива оръжия;

               (2)

               Съюзът изпълнява активно стратегията и привежда в действие мерките, изброени в глави II и III от нея, например чрез отпускане на финансови средства в подкрепа на конкретни проекти, водещи до укрепване на многостранна система за неразпространение и многостранни мерки за изграждане на доверие. Хагският кодекс за поведение срещу разпространението на балистични ракети („Кодексът“ или „ХКП”) представлява неразделна част от тази система. Той има за цел предотвратяване и ограничаване на разпространението на балистични ракетни системи, способни да пренасят оръжия за масово унищожение, и свързаните с тях технологии;

               (3)

               На 17 ноември 2003 г. Съветът прие Обща позиция 2003/805/ОВППС (1) относно уеднаквяване и засилване на военните споразумения в областта на неразпространение на оръжия за масово поразяване и средствата за доставяне.
               В общата позиция се настоява, наред с другото, за насърчаване на присъединяването на възможно най-много държави към Кодекса, особено на онези със способности в областта на балистичните ракети, както и за по-нататъшно развитие и прилагане на Кодекса, особено на предвидените в него мерки за изграждане на доверие, и за насърчаване на по-тясна връзка между Кодекса и многостранната система на ООН за неразпространение;

               (4)

               На 8 декември 2008 г. Съветът прие заключенията си и документа, озаглавен „Нови насоки за действие от страна на Европейския съюз в борбата срещу разпространението на оръжия за масово унищожение и системите за тяхната доставка“, в който се посочва, че разпространението на ОМУ и на системите за тяхната доставка продължава да бъде едно от най-големите предизвикателства пред сигурността и че политиката на неразпространение е съществена част от общата външна политика и политика на сигурност. В светлината на постигнатия напредък и на продължаващите усилия за прилагане на „новите насоки за действие“ през декември 2010 г. Съветът постигна съгласие да удължи срока за тяхното прилагане до края на 2012 г.

               (5)

               На 18 декември 2008 г. Съветът прие Решение 2008/974/ОВППС (2) за подкрепа на Хагския кодекс за поведение срещу разпространението на балистични ракети в рамките на изпълнението на стратегията на ЕС срещу разпространението на оръжия за масово унищожение. Посоченото решение даде възможност за успешно насърчаване на всеобхватността на Кодекса и за спазване на неговите принципи. Приоритет на Съюза е да продължи диалога между присъединилите се и неприсъединилите се държави с оглед допълнителното насърчаване на всеобхватността на Кодекса, както и по-доброто му прилагане и укрепване. Настоящото последващо решение следва да допринесе за този процес.

               (6)

               Извън обхвата на ХКП продължаващото разпространение на балистични ракети, способни да пренасят ОМУ, поражда сериозна загриженост сред международната общност, по-специално текущите програми за балистични ракети в Близкия изток, Североизточна Азия и Южна Азия, включително Иран и Корейската народнодемократична република.

               (7)

               В своята Резолюция 1540 (2004) Съветът за сигурност на ООН подчертава, а в Резолюция 1977 (2011) припомня, че разпространението на ядрени, химически и биологически оръжия, както и на средствата за тяхната доставка, съставлява заплаха за международния мир и сигурност, и задължи държавите, наред с другото, да се въздържат от подпомагане с каквито и да било средства на недържавни участници за разработване, придобиване, производство, притежаване, транспортиране, трансфер или използване на ядрени, химически и биологически оръжия и системите за тяхната доставка. Заплахата, която представляват ядрените, химическите и биологическите оръжия и средствата за тяхната доставка, за международния мир и сигурност беше потвърдена в Резолюция 1887 (2009) на Съвета за сигурност на ООН относно ядреното неразпространение и ядреното разоръжаване. Освен това в Резолюция 1929 (2010) Съветът за сигурност на ООН реши въз основа, наред с другото, на предходните резолюции на Съвета за сигурност, че Иран не следва да предприема каквито и да било действия, свързани с балистични ракети, способни да доставят ядрени оръжия, включително установки за изстрелване с балистична технология, както и че държавите следва да предприемат всички необходими мерки да предотвратят трансфер на технологии или техническа помощ за Иран, свързана с такива дейности. Настоящото решение следва да послужи, в по-общ план, за подкрепа на спектър от дейности, насочени срещу разпространението на балистични ракети.

         ПРИЕ НАСТОЯЩОТО РЕШЕНИЕ:
   Член 1
   1.   За да се осигури непрекъснатото и практическото изпълнение на някои елементи от Стратегията на ЕС срещу разпространението на оръжия за масово унищожение, Съюзът:

               a)

               подпомага дейности за подкрепа на Хагския кодекс за поведение срещу разпространението на балистични ракети, по-специално с цел:

                           —

                           насърчаване на всеобхватността на Кодекса и по-специално присъединяване към Кодекса на всички държави със способности в областта на балистичните ракети;

                           —

                           подкрепа на прилагането на Кодекса;

                           —

                           по-широко популяризиране на Кодекса, особено във връзка с десетата годишнина от неговото подписване;

               б)

               в по-общ план — подпомага определен кръг от дейности за борбата срещу разпространението на балистични ракети, насочени по-специално към повишаване на осведомеността за тази заплаха, увеличаване на усилията за по-голяма ефективност на многостранните инструменти, засилване на подкрепата за инициативи за търсене на решения по тези конкретни предизвикателства и оказване на помощ на заинтересованите държави да укрепят националния си режим за контрол на износа.

         2.   В този контекст проектите, които ще подкрепи Европейският съюз, обхващат следните специфични дейности:

               a)

               дейности в подкрепа на Кодекса:

                           —

                           изготвяне и публикуване на „пакет от встъпителни материали“ за информационни дейности, насочени към неприсъединилите се държави, като същевременно се припомнят задълженията на присъединилите се държави;

                           —

                           организиране на съпътстващи информационни прояви във Виена в рамките на годишната среща на присъединилите се към ХКП държави;

                           —

                           организиране на съпътстващи информационни прояви в подкрепа на ХКП в рамките на заседанието на Първи комитет на Общото събрание на ООН;

                           —

                           организиране на до три регионални информационни семинара въз основа на приоритетите на Съюза (евентуално в Азия, района на Персийския залив и Латинска Америка);

                           —

                           насърчаване на представителите на присъединилите се и на неприсъединилите се държави от развиващите се страни да присъстват на годишните срещи на ХКП и на информационните семинари;

                           —

                           организиране на семинари за повишаване на осведомеността за държавите, които са се присъединили неотдавна към ХКП, за да им се окаже съдействие за изпълнение на задълженията им, включително в рамките на годишната среща на ХКП във Виена;

                           —

                           подкрепа за координирането на усилията за популяризиране на ХКП с дейностите на Комитет 1540 на ООН, включително чрез финансиране на участието на експерти на ХКП в посещенията на Комитет 1540 в отделни държави;

                           —

                           подкрепа за защитения механизъм на ХКП за електронна информация и комуникация, базиран в интернет (e-ICC), включително чрез техническо укрепване на уебсайта;

                           —

                           предоставяне на финансова подкрепа за дейности за отбелязване на десетата годишнина от ХКП.

               б)

               дейности в подкрепа на неразпространението на балистични ракети като цяло:

                           —

                           организиране на до четири семинара за повишаване на осведомеността относно разпространението на балистичните ракети в рамките на многостранни форуми, евентуално във връзка с информационните прояви за ХКП, посочени в точка а), като например семинар в рамките на Общото събрание на ООН, на Конференцията по разоръжаване или на подготвителните комитети на Договора за неразпространение на ядреното оръжие;

                           —

                           организиране на до три регионални семинара за повишаване на осведомеността относно разпространението на балистичните ракети и насърчаване на обсъжданията относно перспективите за намиране на по-добър отговор на заплахата от разпространение на балистични ракети на регионално равнище, евентуално във връзка с други информационни дейности на Съюза относно ХКП; заедно със заинтересованите държави семинарите биха могли да се проведат в Азия, района на Персийския залив и Латинска Америка;

                           —

                           изготвяне на три документа за размисъл относно възможните бъдещи многостранни стъпки за предотвратяване на заплахата от разпространението на ракети и за насърчаване на усилията за разоръжаване в областта на балистичните ракети, с акцент върху възможните мерки за изграждане на доверие; евентуални правно обвързващи мерки по отношение на балистичните ракети земя-земя с малък и среден обсег на действие; и проучване на възможността за поставяне на акцент в регионален план като първа стъпка, например в регионите от особен интерес за Съюза и/или където може да се очаква постигането на напредък в близко бъдеще;

                           —

                           организиране на до три семинара за изграждане на осведоменост за експерти, особено сред научните среди и/или сред занимаващите се с изследвания на космоса научни среди и промишленост, с цел предотвратяване на ранен етап на трансфер на знания и на технологии с двойна употреба;

                           —

                           насърчаване на достъпа на учени от развиващите се страни, работещи в областта на неразпространението на балистични ракети, до проекти на центровете на Европейския съюз за високи постижения;

                           —

                           в координация с центровете на Европейския съюз за високи постижения организиране на целеви експертни мисии в държави извън Съюза с цел споделяне на информация и извлечени поуки относно контрола на износа на ракетни технологии и стоки с двойна употреба, и с цел да им се помогне за изграждане на националните им способности;

                           —

                           подкрепа за обучението на експерти в областта на неразпространението на балистични ракети чрез участие в програми на Съюза, като например програми на Европейския колеж по сигурност и отбрана или в програми на държавите — членки на ЕС.

         Член 2
   1.   Върховният представител на Съюза по въпросите на външните работи и политиката на сигурност (ВП) отговаря за изпълнението на настоящото решение.
   2.   Техническото изпълнение на проектите, посочени в член 1, параграф 2, се осъществява от Фондацията за стратегически изследвания (ФСИ), която извършва тази задача под ръководството на ВП. За тази цел ВП постига необходимите договорености с ФСИ.
   Член 3
   1.   Референтната финансова сума за изпълнението на проектите по член 1, параграф 2 възлиза на 930 000 EUR.
   2.   Разходите, финансирани чрез посочената в параграф 1 сума, се управляват в съответствие с процедурите и правилата, приложими към бюджета на Съюза.
   3.   Комисията упражнява надзор върху правилното управление на разходите, посочени в параграф 1. За тази цел тя сключва споразумение за финансиране с ФСИ. В него се постановява, че ФСИ осигурява подходяща на размера на приноса на Съюза публичност.
   4.   Комисията полага усилия да сключи посоченото в параграф 3 споразумение за финансиране във възможно най-кратък срок след влизането в сила на настоящото решение. Тя информира Съвета за възникналите трудности в този процес, както и за датата на сключване на споразумението за финансиране.
   Член 4
   1.   ВП докладва на Съвета за изпълнението на настоящото решение въз основа на редовни доклади, изготвяни от ФСИ. Тези доклади представляват основа за оценката, извършвана от Съвета.
   2.   Комисията предоставя информация относно финансовите аспекти на проектите, посочени в член 1, параграф 2.
   Член 5
   1.   Настоящото решение влиза в сила в деня на приемането му.
   2.   Срокът на действие на настоящото решение изтича 24 месеца след датата на сключване на споразумението за финансиране, посочено в член 3, параграф 3. Срокът на действие обаче изтича шест месеца след влизането на решението в сила, ако към този момент не е сключено споразумение за финансиране.

      Съставено в Брюксел на 23 юли 2012 година.

            За Съвета

            Председател

         C. ASHTON

      (1)  ОВ L 302, 20.11.2003 г., стр. 34.

      (2)  ОВ L 345, 23.12.2008 г., стр. 91.

      ПРИЛОЖЕНИЕ

         Подкрепа на ЕС на неразпространението на балистични ракети в рамките на изпълнението на Стратегията на ЕС срещу разпространението на оръжия за масово унищожение и на Обща позиция 2003/805/ОВППС на Съвета

      1.   ЦЕЛИ
      Европейският съюз активно подкрепя неразпространението на балистични ракети (Стратегия на ЕС срещу разпространението на оръжия за масово унищожение от 12 декември 2003 г.; Обща позиция 2003/805/ОВППС на Съвета от 17 ноември 2003 г. относно уеднаквяване и засилване на военните споразумения в областта на неразпространение на оръжия за масово поразяване и средствата за доставяне; утвърдените от Съвета „Нови насоки за действие от страна на Европейския съюз в борбата срещу разпространението на оръжия за масово унищожение и системите за тяхната доставка“ от 8 декември 2008 г.; подкрепата на ЕС за Резолюция 1540 (2004) на Съвета за сигурност на ООН, припомнена в Резолюция 1977 (2010) на Съвета за сигурност на ООН).
      Съюзът категорично подкрепя Хагския кодекс за поведение срещу разпространението на балистични ракети („Кодексът“ или „ХКП”) още от създаването му и редовно е изразявал загриженост във връзка с разпространението на балистични ракети. Европейският съюз смята, че Кодексът представлява важен многостранен инструмент, който има за цел ограничаване на разпространението на балистични ракетни системи и свързани с тях технологии чрез мерки за прозрачност и изграждане на доверие. Всички държави — членки на Европейския съюз се присъединиха към Кодекса и го прилагат добросъвестно.
      В миналото Съюзът направи опит да преодолее оставащите празноти в прилагането на Кодекса и в неговата всеобхватност, като организира семинар за присъединилите се и неприсъединилите се към Кодекса държави в рамките на годишната среща през 2007 г.
      Насърчен от резултатите на семинара, Европейският съюз продължи тази инициатива и подкрепи три аспекта на Кодекса, както следва:

                  —

                  всеобхватност на Кодекса;

                  —

                  прилагане на Кодекса;

                  —

                  укрепване и подобрено функциониране на Кодекса.

            Това действие беше предприето съгласно Решение 2008/974/ОВППС на Съвета от 18 декември 2008 г., което даде възможност за разгръщането на няколко инициативи в подкрепа на ХКП, включително:

                  —

                  разработването на защитен уебсайт на ХКП;

                  —

                  организирането на няколко съпътстващи прояви във Виена и Ню Йорк с цел популяризиране на Кодекса сред неприсъединилите се държави;

                  —

                  семинар за повишаване на осведомеността за африканските и близкоизточните държави, проведен в Париж;

                  —

                  посещение на наблюдатели на площадки за изстрелване на космически ракети-носители във Френска Гвиана (Куру);

                  —

                  изготвяне на документи за размисъл.

            Посоченото решение на Съвета допринесе за повишаване на осведомеността относно Кодекса и за популяризирането му сред трети държави. С решението бяха подкрепени дейностите на Коста Рика, Унгария, Франция и Румъния в качеството им на председатели на ХКП. По-широкото популяризиране на ХКП улесни процеса на присъединяване на нови членове към Кодекса.
      С оглед на постигнатите резултати и на продължаващото разпространение на балистични ракети, способни да пренасят ОМУ, което поражда сериозна загриженост сред международната общност, по-специално текущите програми за балистични ракети в Близкия изток, Североизточна Азия и Южна Азия, включително Иран и Корейската народнодемократична република, ще бъдат предприети следните действия:

                  —

                  подкрепа на ХКП;

                  —

                  подкрепа на неразпространението на балистични ракети;

                  —

                  организиране на информационни прояви относно ХКП и неразпространението на балистични ракети.

            Като надхвърля насърчаването на спазването на Кодекса, настоящото решение създава условия за задълбочаване на международния дебат относно разпространението на ракети, както и за ангажиране на нови регионални области и нови общности.
      2.   ОПИСАНИЕ НА ПРОЕКТА
      2.1.   Проект 1: подкрепа на ХКП;
      2.1.1.   Цел на проекта

      Кодексът представлява важен инструмент за ограничаване на разпространението на балистични ракети и свързаните с тях технологии чрез предприемане на мерки за прозрачност и изграждане на доверие. Въпреки това е необходимо да се направи повече в подкрепа на Кодекса, по-специално с цел:

                  —

                  насърчаване на всеобхватността на Кодекса и по-специално присъединяване към Кодекса на всички държави със способности в областта на балистичните ракети;

                  —

                  подкрепа на изпълнението на Кодекса във всичките му аспекти;

                  —

                  по-широко популяризиране на Кодекса, особено във връзка с десетата годишнина от неговото подписване;

            2.1.2.   Описание на проекта

      Проектът предвижда три вида дейности:

                  a)

                  изготвяне и публикуване на „пакет от встъпителни материали“ под формата на печатна брошура и компактдиск или USB стик за информационни дейности, насочени към неприсъединилите се държави, като същевременно се припомнят задълженията на присъединилите се държави; той ще бъде достъпен и онлайн, като ще обхваща цялата необходима информация относно Кодекса и съответните точки за контакт.

                  б)

                  подкрепа за защитения механизъм на ХКП за електронна информация и комуникация, базиран в интернет („електронна непосредствена централна точка за контакт“ - e-ICC), включително чрез техническо укрепване на уебсайта в тясно сътрудничество с австрийското министерство на външните работи;

                  в)

                  организиране на честването на 10-та годишнина от подписването на ХКП. Изпълнителната агенция ще предостави финансова подкрепа за дейностите за отбелязване на годишнината. Това ще се осъществи най-вече под формата на международна конференция, която ще бъде организирана през зимата на 2012—2013 г., евентуално в Хага, Ню Йорк или Виена (мястото ще бъде определено от върховния представител на Съюза по въпросите на външните работи и политиката на сигурност (ВП) в тясна консултация с държавите членки в рамките на компетентната работна група на Съвета).

            2.1.3.   Очаквани резултати от проекта

                  —

                  използване на „пакета от встъпителни материали“ от председателя на ХКП, от австрийския секретариат (непосредствена централна точка за контакт - IСС), от Съюза и от други партньори в зависимост от нуждите за провежданите от тях информационните дейности.

                  —

                  широко разпространяване на „пакета от встъпителни материали“ по време на различните събития.

                  —

                  по-нататъшно разработване и актуализиране на специалния уебсайт на ХКП.

                  —

                  повишаване на международната репутация на ХКП чрез организиране на международно събитие в деня на десетата му годишнина.

            2.1.4.   Бенефициери на проекта

      Бенефициери на проекта са както присъединилите се към ХКП, така и неприсъединилите се държави.
      2.2.   Проект 2: подкрепа за неразпространението на балистични ракети;
      2.2.1.   Цел на проекта

      Извън обхвата на ХКП продължаващото разпространение на балистични ракети, способни да пренасят ОМУ, поражда сериозна загриженост сред международната общност, по-специално текущите програми за балистични ракети в Близкия изток, Североизточна Азия и Южна Азия, включително Иран и Корейската народнодемократична република.
      В по-общ план, с проекта ще се подкрепи определен кръг от дейности в борбата срещу разпространението на балистични ракети, насочени по-специално към повишаване на осведомеността за заплахата, увеличаване на усилията за по-голяма ефективност на многостранните инструменти, засилване на подкрепата за инициативи за търсене на решения на посочените конкретни предизвикателства и подпомагане на заинтересованите държави да укрепят националния си режим за контрол на износа.
      2.2.2.   Описание на проекта

      Проектът предвижда три вида мерки:

                  a)

                  Публикуване на документи за размисъл. Възможните теми могат да включват:

                              —

                              правно обвързващи мерки по отношение на балистичните ракети земя-земя с малък и среден обсег на действие;

                              —

                              по-нататъшни многостранни стъпки за предотвратяване на заплахата от разпространението на ракети и за насърчаване на усилията за разоръжаване в областта на балистичните ракети, като вниманието се насочи по-специално към възможните мерки за изграждане на доверие;

                              —

                              механизми за контрол на износа и транзитното преминаване.

                  б)

                  Организиране на три семинара за повишаване на осведомеността по въпросите на трансфера на знания и на технологии с двойна употреба, с оглед на предотвратяването на такъв трансфер в областта на балистичните ракети. На семинарите ще могат да бъдат разгледани както тенденциите в трансфера на технологии за балистични ракети, така и действията, които биха могли да допринесат за предотвратяването му на ранен етап. За тази цел ФСИ ще организира три семинара за експерти от научните среди и средите на космическите изследвания и промишленост в присъединилите се и неприсъединилите се към ХКП държави.

                  в)

                  Целеви експертни мисии извън Съюза. В координация с центровете на Европейския Съюз за високи постижения двама експерти в областта на неразпространението на балистични ракети ще проведат мисии на място в определени държави. Възможните местоназначения могат да включват Малайзия, Обединените арабски емирства, Китай, Алжир, Южна Африка, Индия, Бразилия, Тайланд и Мексико, но не са ограничени до тези държави. Окончателният списък на държавите ще бъде определен в тясно сътрудничество с ЕСВД, като ще има възможност и за съвместни демарши заедно с усилията за лобиране, предприемани от Комитет 1540 на ООН.

            2.2.3.   Очаквани резултати от проекта

                  —

                  принос за неразпространението на балистични ракети;

                  —

                  насърчаване на многостранните усилия за ограничаване на разпространението на ракети, включително на ХКП;

                  —

                  поощряване на дебата за нови инициативи, насочени към ограничаване на разпространението на ракети;

                  —

                  повишаване на осведомеността относно трансфера на знания и на технологии с двойна употреба с цел предотвратяване на такъв трансфер в областта на балистичните ракети чрез провеждане на семинари за повишаване на осведомеността.

            2.2.4.   Бенефициери на проекта

      Документите за размисъл ще бъдат от полза за Съюза и държавите членки; решението за по-широко разпространение ще бъде взето от ВП в тясна консултация с държавите членки в рамките на компетентната работна група на Съвета. Окончателното решение ще се основава на предложения от изпълнителния орган съгласно член 2, параграф 2.
      Семинарите за повишаване на осведомеността ще дадат възможност за ангажиране на по-широка общност от експерти в областта на космическите и ракетните изследвания чрез провеждане на семинари за представители на промишлеността, на научно-изследователските среди и други лица.
      Целевите експертни мисии ще бъдат насочени към ключови неприсъединили се държави или към регионални участници с важна роля в трансферите на технологии и свързаните с космоса дейности.
      2.3.   Проект 3: организиране на информационни семинари относно ХКП и неразпространението на балистични ракети.

      2.3.1.   Цел на проекта

      Този проект ще повиши осведомеността както по отношение на неразпространението на ракети, така и по отношение на ХКП чрез организирането на няколко мероприятия, насочени към ангажиране на неприсъединили се държави. За тази цел събитията ще бъдат организирани във Виена, Женева и Ню Йорк с цел привличане на делегациите в ООН в рамките на съответните мероприятия.
      2.3.2.   Описание на проекта

      Проектът ще предвижда два вида мероприятия:

                  а)

                  Финансиране на шест информационни семинара в подкрепа както на ХКП, така и на неразпространението на балистични ракети, които ще се проведат в три града:

                              —

                              в Ню Йорк, в рамките на Първи комитет на Общото събрание на ООН или на подготвителните комитети по Договора за неразпространение на ядреното оръжие;

                              —

                              в Женева, в рамките на Конференцията по разоръжаване;

                              —

                              във Виена, в рамките на ХКП, Комитета на ООН за мирно използване на космическото пространство (COPUOS) или други подходящи дейности на ООН във Виена.

                        Посочените събития могат да бъдат под формата на:

                              —

                              семинари с участието на подбрана група лектори и служители на Европейския съюз и до 80 души представители на мисиите на ООН в Ню Йорк, Женева и Виена;

                              —

                              обеди или вечери при закрити врати с участието на високопоставен представител на ЕС и експерти и с цел ангажиране на високопоставени служители от подбрани държави.

                        За постигането на тази цел за всяко събитие изпълнителният орган ще предлага на ВП списък от държави, част от които ще бъдат неприсъединили се държави. Това ще даде възможност за среща на високопоставени представители, занимаващи се с въпросите на неразпространението.

                  б)

                  Финансиране на три регионални информационни семинара, които могат да се проведат в Латинска Америка (напр. Чили, Мексико, Аржентина или Бразилия), Близкия изток (напр. държавите от района на Персийския залив, ОАЕ или Йордания) и Азия (напр. Сингапур или Виетнам). Мястото ще бъде избрано със съгласието на ВП в тясна консултация с държавите членки в рамките на компетентната работна група на Съвета. Семинарът ще бъде посветен на тенденциите в разпространението на ракети със специален акцент върху регионалните въпроси, като ще бъдат обсъдени и ХКП и практическа информация за това какво означава да бъдеш присъединила се държава.

            2.3.3.   Очаквани резултати от проекта

                  —

                  повишаване на осведомеността сред неприсъединилите се държави относно тенденциите в разпространението на ракети и по-специално относно Кодекса на поведение срещу разпространението на балистични ракети (ХКП) и стимулиране на обсъждания за по-нататъшните усилия за насърчаване на неразпространението на ракети;

                  —

                  принос за дебата в рамките на Съюза и извън него относно бъдещи инициативи;

                  —

                  повишаване на осведомеността за разпространението на ракети като стратегическо предизвикателство.

            2.3.4.   Бенефициери на проекта

      В центъра на тези събития ще бъдат неприсъединилите се държави, независимо че присъединили се държави могат да бъдат ангажирани с някои от мероприятията по политически съображения. Участниците следва да бъдат предимно правителствени експерти и високопоставени служители.
      Окончателният избор на държави бенефициери ще бъде направен след консултация между изпълнителния орган и ВП в тясна консултация с държавите членки в рамките на компетентната работна група на Съвета. Окончателното решение ще се основава на предложения от изпълнителния орган съгласно член 2, параграф 2.
      3.   ПРОДЪЛЖИТЕЛНОСТ
      Общата очаквана продължителност на изпълнението на проекта е 24 месеца.
      4.   ИЗПЪЛНИТЕЛЕН ОРГАН
      Техническото изпълнение на проектите се възлага на ФСИ.
      Изпълнителният орган ще изготви:

                  а)

                  тримесечни доклади за изпълнението на проектите;

                  б)

                  окончателен доклад не по-късно от един месец след приключване на изпълнението на проектите.

            Докладите ще се изпращат на ВП.
      ФСИ ще осигурява публичност на приноса на Съюза в съответствие с неговия размер.
      5.   УЧАСТНИЦИ ОТ ТРЕТИ СТРАНИ
      Проектите ще се финансират изцяло чрез настоящото решение. Експерти от присъединилите се към Кодекса държави или от неприсъединили се държави могат да бъдат считани за участници от трети страни. Те ще работят съгласно стандартните правила на ФСИ.


title: 2008/412/ОВППС: Решение CHAD/3/2008 на Комитета по политика и сигурност от 28 май 2008 година за изменение на Решение CHAD/1/2008 на Комитета по политика и сигурност относно приемане приноса на трети страни към военната операция на Европейския съюз в Република Чад и в Централноафриканската република и Решение CHAD/2/2008 на Комитета по политика и сигурност за създаване на Комитет на държавите, участващи във военната операция на Европейския съюз в Република Чад и Централноафриканската република

text:
               4.6.2008

               BG

               Официален вестник на Европейския съюз

               L 144/82

      РЕШЕНИЕ CHAD/3/2008 НА КОМИТЕТА ПО ПОЛИТИКА И СИГУРНОСТ

   от 28 май 2008 година
   за изменение на Решение CHAD/1/2008 на Комитета по политика и сигурност относно приемане приноса на трети страни към военната операция на Европейския съюз в Република Чад и в Централноафриканската република и Решение CHAD/2/2008 на Комитета по политика и сигурност за създаване на Комитет на държавите, участващи във военната операция на Европейския съюз в Република Чад и Централноафриканската република
   (2008/412/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 25, трета алинея от него,
   като взе предвид Съвместно действие 2007/677/ОВППС на Съвета от 15 октомври 2007 г. относно военната операция на Европейския съюз в Република Чад и Централноафриканската република (1) (операция EUFOR Tchad/RCA), и по-специално член 10, параграф 2 от него,
   като взе предвид Решение CHAD/1/2008 на Комитета по политика и сигурност от 13 февруари 2008 г. относно приемане приноса на трети страни към военната операция на Европейския съюз в Република Чад и в Централноафриканската република (2) и Решение CHAD/2/2008 на Комитета по политика и сигурност за създаване на Комитет на държавите, участващи във военната операция на Европейския съюз в Република Чад и Централноафриканската република (3),
   като има предвид, че:

               (1)

               Съгласно препоръките относно приноса на Руската федерация от командващия операцията на ЕС и Военния комитет на Европейския съюз приносът на Руската федерация следва да се приеме.

               (2)

               В съответствие с член 6 от Протокола относно позицията на Дания, приложен към Договора за Европейския съюз и към Договора за създаване на Европейската общност, Дания не участва в изготвянето и изпълнението на решения и действия на Европейския съюз, свързани с въпросите на отбраната,

         РЕШИ:
   Член 1
   Член 1 от Решение CHAD/1/2008 на Комитета по политика и сигурност от 13 февруари 2008 г. се заменя със следното:

      „Член 1
      Принос на трети държави
      В резултат на конференциите за сформиране на силите и последващите консултации приносът на Република Албания и Руската федерация към военната операция на Европейския съюз в Република Чад и в Централноафриканската република се приема.“

   Член 2
   Приложението към Решение CHAD/2/2008 на Комитета по политика и сигурност от 18 март 2008 г. се заменя със следното:

         „ПРИЛОЖЕНИЕ
         Списък на третите държави, посочени в член 2, параграф 1

                     —

                     Република Албания

                     —

                     Руската федерация“.

   Член 3
   Влизане в сила
   Настоящото решение влиза в сила в деня на приемането му.

      Съставено в Брюксел на 28 май 2008 година.

            За Комитета по политика и сигурност

            Председател

         M. IPAVIC

      (1)  ОВ L 279, 23.10.2007 г., стр. 21.

      (2)  ОВ L 56, 29.2.2008 г., стр. 64.

      (3)  ОВ L 107, 17.4.2008 г., стр. 60.


title: 2012/113/ЕС: Решение на Съвета от 14 февруари 2012 година за сключване на Споразумението между Европейския съюз и правителството на Република Индонезия относно някои аспекти на въздухоплавателните услуги

text:
               24.2.2012

               BG

               Официален вестник на Европейския съюз

               L 52/1

         РЕШЕНИЕ НА СЪВЕТА
   от 14 февруари 2012 година
   за сключване на Споразумението между Европейския съюз и правителството на Република Индонезия относно някои аспекти на въздухоплавателните услуги
   (2012/113/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               С решението си от 5 юни 2003 г. Съветът упълномощи Комисията да започне преговори с трети държави за замяната на някои разпоредби в съществуващи двустранни споразумения със споразумение на равнището на Съюза.

               (2)

               В съответствие с Решение 2011/663/ЕС на Съвета (1) Споразумението между Европейския съюз и правителството на Република Индонезия относно някои аспекти на въздухоплавателните услуги (2) („Споразумението“) беше подписано и се прилагаше временно при условие на сключването му.

               (3)

               Споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението между Европейския съюз и правителството на Република Индонезия относно някои аспекти на въздухоплавателните услуги (3) („Споразумението“) се одобрява от името на Съюза.
   Член 2
   Председателят на Съвета, от името на Съюза, извършва уведомяването, предвидено в член 8, параграф 1 от Споразумението.
   Член 3
   Настоящото решение влиза в сила в деня на приемането му.

      Съставено в Брюксел на 14 февруари 2012 година.

            За Съвета

            Председател

         M. LIDEGAARD

      (1)  ОВ L 264, 8.10.2011 г., стр. 1.

      (2)  ОВ L 264, 8.10.2011 г., стр. 2.

      (3)  Споразумението е публикувано в ОВ L 264, 8.10.2011 г., стр. 2, заедно с решението за подписването му.


title: Решение на Съвета от 16 юли 2012 година за подновяване на Управителния съвет на Европейския център за развитие на професионалното обучение

text:
               31.7.2012

               BG

               Официален вестник на Европейския съюз

               C 228/3

         РЕШЕНИЕ НА СЪВЕТА
   от 16 юли 2012 година
   за подновяване на Управителния съвет на Европейския център за развитие на професионалното обучение
   2012/C 228/02
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Регламент (ЕИО) № 337/75 на Съвета от 10 февруари 1975 г. за създаване на Европейски център за развитие на професионалното обучение, и по-специално член 4 от него (1),
   като взе предвид списъците с кандидатури за техни представители, внесени в Съвета от правителствата на държавите-членки, както и внесените от Комисията кандидатури за представители на организации на работодателите и на работниците и служителите,
   като има предвид че:

               (1)

               С решението си от 14 септември 2009 г. (2) Съветът назначи членовете на Управителния съвет на Европейския център за развитие на професионалното обучение за периода от 18 септември 2009 г. до 17 септември 2012 г.

               (2)

               Членовете на Управителния съвет на този център следва да се назначат за срок от три години,

         ПРИЕ НАСТОЯЩОТО РЕШЕНИЕ:
   Член 1
   Посочените по-долу лица се назначават за членове на Управителния съвет на Европейския център за развитие на професионалното обучение за периода от 18 септември 2012 г. до 17 септември 2015 г.:
   I.   ПРЕДСТАВИТЕЛИ НА ПРАВИТЕЛСТВОТО

               Белгия (ротационна система)

               Фламандска общност — г-жа Micheline SCHEYS
               Френска общност — г-жа Isabelle VOITURIER

               България

               г-жа Емилия ВЪЛЧОВСКА

               Чешка република

               г-н Jakub STÁREK

               Дания

               г-н Lars MORTENSEN

               Германия

               г-н Peter THIELE

               Естония

               г-н Kalle TOOM

               Гърция

                   (3)

               Испания

               Д-р Jesús BARROSO BARRERO

               Франция

               г-н Jean-Marc HUART

               Ирландия

               г-н John MC GRATH

               Италия

               г-жа Lucia SCARPITTI

               Кипър

               г-н George PAPAGEORGIOU

               Латвия

               г-н Janis GAIGALS

               Литва

               г-жа Aleksandra SOKOLOVA

               Люксембург

               г-н Antonio DE CAROLIS

               Унгария

               г-н László ODROBINA

               Малта

               г-н James J. CALLEJA

               Нидерландия

               г-н Peter van IJSSELMUIDEN

               Австрия

               г-н Reinhard NÖBAUER

               Полша

               г-н Piotr BARTOSIAK

               Португалия

               г-жа Isilda FERNANDES

               Румъния

               г-жа Gabriela CIOBANU

               Словения

               г-н Anton SIMONIČ

               Словакия

               г-н Juraj VANTUCH

               Финландия

               г-жа Tarja RIIHIMÄKI

               Швеция

               г-жа Carina LINDEN

               Обединено кралство

               г-жа Marilyn EAST

   II.   ПРЕДСТАВИТЕЛИ НА ОРГАНИЗАЦИИТЕ НА РАБОТНИЦИТЕ И СЛУЖИТЕЛИТЕ

               Белгия

               г-н Jef MAES

               България

                   (4)

               Чешка република

               г-н Petr PEČENKA

               Дания

               г-н Erik SCHMIDT

               Германия

               г-н Hermann NEHLS

               Естония

               г-жа Kaja TOOMSALU

               Гърция

                   (4)

               Испания

               г-н Fernando PUIG-SAMPER

               Франция

               г-жа Laurence MARTIN

               Ирландия

               г-н Frank VAUGHAN

               Италия

               г-н Bruno VITALI

               Кипър

               г-н Nicos NICOLAOU

               Латвия

               г-жа Ruta PORNIECE

               Литва

               г-жа Tatjana BABRAUSKIENE

               Люксембург

               г-жа Danièle NIELES

               Унгария

                   (4)

               Малта

               г-н Kevin BONELLO

               Нидерландия

               г-н Hubertus (Bert) Van der SPEK

               Австрия

               г-н Alexander PRISCHL

               Полша

                   (4)

               Португалия

               г-н Antonio Louis CORREIA

               Румъния

               г-н Gheorghe SIMION

               Словения

               г-н Anton ROZMAN

               Словакия

               г-н Alexander KURTANSKÝ

               Финландия

               г-н Kirsi RASINAHO

               Швеция

               г-н German BENDER

               Обединено кралство

               г-н Iain MURRAY

   III.   ПРЕДСТАВИТЕЛИ НА ОРГАНИЗАЦИИТЕ НА РАБОТОДАТЕЛИТЕ

               Белгия

               г-н Jan DELFOSSE

               България

               г-жа Даниела СИМИДЧИЕВА

               Чешка република

               г-н Miloš RATHOUSKÝ

               Дания

               г-н Henrik BACH MORTENSEN

               Германия

               г-жа Barbara DORN

               Естония

               г-н Marek SEPP

               Гърция

               г-н Evangelos BOUMIS

               Испания

               г-н Juan Carlos TEJEDA HISADO

               Франция

               г-жа Siham SAIDI

               Ирландия

               г-н Tony DONOHOE

               Италия

               г-н Claudio GENTILI

               Кипър

               г-н Michael PILIKOS

               Латвия

               г-жа Marina SKLARA

               Литва

               г-н Dovile BASKYTE

               Люксембург

               г-н Paul KRIER

               Унгария

               г-жа Adrienn BÁLINT

               Малта

               г-жа Jeanelle CATANIA

               Нидерландия

               г-н G.A.M van der GRIND

               Австрия

               г-н Gerhard RIEMER

               Полша

               г-н Andrzej STEPNIKOWSKI

               Португалия

                   (5)

               Румъния

                   (5)

               Словения

               г-н Anze HIRSL

               Словакия

                   (5)

               Финландия

               г-жа Satu AGREN

               Швеция

               г-жа Karin THAPPER

               Обединено кралство

                   (5)

      Съставено в Брюксел на 16 юли 2012 година.

            За Съвета

            Председател

         S. ALETRARIS

      (1)  ОВ L 39, 13.2.1975 г., стр. 1.

      (2)  ОВ С 226, 19.9.2009 г., стр. 2.

      (3)  Кандидатът ще бъде назначен по-късно.

      (4)  Кандидатът ще бъде назначен по-късно.

      (5)  Кандидатът ще бъде назначен по-късно.


title: 2007/35/ЕОРешение на Съвета от 22 януари 2007 година за сключване на протокол към Споразумението за партньорство и сътрудничество между Европейските общности и техните държави-членки, от една страна, и Република Азербайджан, от друга страна, разширяващо приложното поле на разпоредбите на Споразумението за партньорство и сътрудничество за двустранна търговия с текстилни изделия, като се има предвид изтичането на двустранното споразумение за текстилни изделия

text:
               24.1.2007

               BG

               Официален вестник на Европейския съюз

               L 17/13

         РЕШЕНИЕ НА СЪВЕТА
   от 22 януари 2007 година
   за сключване на протокол към Споразумението за партньорство и сътрудничество между Европейските общности и техните държави-членки, от една страна, и Република Азербайджан, от друга страна, разширяващо приложното поле на разпоредбите на Споразумението за партньорство и сътрудничество за двустранна търговия с текстилни изделия, като се има предвид изтичането на двустранното споразумение за текстилни изделия
   (2007/35/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаването на Европейската общност, и по-специално член 133, във връзка с член 300, параграф 2, първа алинея, първо изречение от него,
   като взе предвид предложението на Комисията,
   като има предвид, че:

               (1)

               На 13 март 2006 г. Съветът упълномощи Комисията да започне преговори с Република Азербайджан за изменение на Споразумението за партньорство и сътрудничество между Европейските общности и техните държави-членки, от една страна, и Република Азербайджан, от друга страна, (наричано по-нататък в текста „СПС“), за да осигури, че за търговията с текстилни продукти ще важат официално същите принципи, които се прилагат при търговията с други стоки. Тези преговори приключиха успешно.

               (2)

               Протоколът, изменящ СПС, следва да бъде сключен от Европейската общност,

         РЕШИ:
   Член 1
   Протоколът към Споразумението за партньорство и сътрудничество (наричано по-нататък в текста „СПС“) между Европейските общности и техните държави-членки, от една страна, и Република Азербайджан, от друга страна, който разширява приложното поле на разпоредбите на Споразумението за партньорство и сътрудничество за двустранна търговия с текстилни изделия, като се има предвид изтичането на двустранното споразумение за текстилни изделия, се одобрява от името на Общността с настоящото решение.
   Текстът на протокола е приложен към настоящото решение.
   Член 2
   С настоящото председателят на Съвета е упълномощен да определи лице/а, оправомощено/и да подпише/ат протокола, за да обвърже/ат Общността.

      Съставено в Брюксел на 22 януари 2007 година.

            За Съвета

            Председател

         F.-W. STEINMEIER

    ---documentbreak---

               24.1.2007

               BG

               Официален вестник на Европейския съюз

               L 17/14

         ПРОТОКОЛ
   към Споразумението за партньорство и сътрудничество между Европейските общности и техните държави-членки, от една страна, и Република Азербайджан, от друга страна, който разширява приложното поле на разпоредбите на Споразумението за партньорство и сътрудничество за двустранна търговия с текстилни изделия, като се има предвид изтичането на двустранното споразумение за текстилни изделия
   EВРОПЕЙСКАТА ОБЩНОСТ,
   от една страна, и
   РЕПУБЛИКА АЗЕРБАЙДЖАН,
   от друга страна,
   като имат предвид, че:

               (1)

               Споразумението за партньорство и сътрудничество между Европейските общности и техните държави-членки, от една страна, и Република Азербайджан, от друга страна (наричано по-нататък в текста „СПС“), влезе в сила на 1 юли 1999 г.

               (2)

               Преговорите се състояха, за да гарантират, че за търговията с текстилни продукти важат официално същите принципи от СПС, които се прилагат при търговията с други стоки.

               (3)

               Следва да бъдат приети съответните изменения в СПС,

         СЕ СПОРАЗУМЯХА ЗА СЛЕДНОТО:
   Член 1
   Споразумението за партньорство и сътрудничество между Европейските общности и техните държави-членки, от една страна, и Република Азербайджан, от друга страна (наричано по-нататък в текста „СПС“), се изменя, както следва:

               1)

               В член 12 позоваването на член 17 се заличава.

               2)

               Член 17 се заличава.

         Член 2
   Настоящият протокол е неразделна част от СПС.
   Член 3
   Настоящият протокол влиза в сила от първия ден на месеца, следващ датата на подписването му.
   Член 4
   Настоящият протокол е изготвен в два екземпляра на всеки от официалните езици на договарящите се страни, като текстовете на всеки един от тези езици са еднакво автентични.


title: 2009/666/ЕО: Решение на Европейския парламент от 23 април 2009 година относно приключването на сметките на Европейския надзорен орган на глобалната навигационна спътникова система за финансовата 2007 година

text:
               26.9.2009

               BG

               Официален вестник на Европейския съюз

               L 255/166

      РЕШЕНИЕ НА ЕВРОПЕЙСКИЯ ПАРЛАМЕНТ

   от 23 април 2009 година
   относно приключването на сметките на Европейския надзорен орган на глобалната навигационна спътникова система за финансовата 2007 година
   (2009/666/ЕО)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския надзорен орган на ГНСС (1) за финансовата 2007 година (2),

               —

               като взе предвид доклада на Сметната палата относно окончателните годишни отчети на Европейския надзорен орган на ГНСС за финансовата 2007 година, придружен от отговорите на Органа (3),

               —

               като взе предвид препоръката на Съвета от 10 февруари 2009 г. (5588/2009 — C6-0060/2009),

               —

               като взе предвид Договора за ЕО, и по-специално член 276 от него,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (4), и по-специално член 185 от него,

               —

               като взе предвид Регламент (ЕО) № 1321/2004 на Съвета от 12 юли 2004 г. за създаване на структури за управление на европейските сателитни радионавигационни програми (5), и по-специално член 12 от него,

               —

               като взе предвид Регламент (ЕО, Евратом) № 2343/2002 на Комисията от 23 декември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (6), и по-специално член 94 от него,

               —

               като взе предвид член 71 и приложение V към своя Правилник,

               —

               като взе предвид доклада на Комисията по бюджетен контрол (A6-0164/2009),

               1.

               Удостоверява, че окончателните годишни отчети на Европейския надзорен орган на ГНСС са приложени към доклада на Сметната палата.

               2.

               Одобрява приключването на сметките на Европейския надзорен орган на ГНСС за финансовата 2007 година.

               3.

               Възлага на своя председател да предаде настоящото решение на изпълнителния директор на Европейския надзорен орган на ГНСС, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Klaus WELLE

      (1)  ГНСС: Глобална навигационна спътникова система.

      (2)  ОВ C 278, 31.10.2008 г., стр. 38.

      (3)  ОВ C 311, 5.12.2008 г., стр. 107.

      (4)  ОВ L 248, 16.9.2002 г., стр. 1.

      (5)  ОВ L 246, 20.7.2004 г., стр. 1.

      (6)  ОВ L 357, 31.12.2002 г., стр. 72.


title: Решение (ЕС) 2015/2090 на Съвета от 17 ноември 2015 година за назначаване на един член от Германия в Комитета на регионите

text:
               19.11.2015

               BG

               Официален вестник на Европейския съюз

               L 302/109

         РЕШЕНИЕ (ЕС) 2015/2090 НА СЪВЕТА
   от 17 ноември 2015 година
   за назначаване на един член от Германия в Комитета на регионите
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Германия,
   като има предвид, че:

               (1)

               На 26 януари, 5 февруари 2015 г. и 23 юни 2015 г. Съветът прие решения (ЕС) 2015/116 (1), 2015/190 (2) и 2015/994 (3) за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г.

               (2)

               След изтичането на мандата на г-жа Jacqueline KRAEGE се освободи едно място за член на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначава се за член на Комитета на регионите за остатъка от мандата, а именно до 25 януари 2020 г.:

               —

               Frau Heike RAAB, Staatssekretärin, Bevollmächtigte des Landes Rheinland-Pfalz beim Bund und für Europa, für Medien und Digitales.

         Член 2
   Настоящото решение влиза в сила в деня на приемането му.

      Съставено в Брюксел на 17 ноември 2015 година.

            За Съвета

            Председател

         J. ASSELBORN

      (1)  ОВ L 20, 27.1.2015 г., стр. 42.

      (2)  ОВ L 31, 7.2.2015 г., стр. 25.

      (3)  ОВ L 159, 25.6.2015 г., стр. 70.